崔与之
张秘书分符星渚同舍乌别用山谷晚风池莲香度
堂堂间世英，大名赫而烜。
全才得之天，学力培其本。
孤高壁万仞，清郁兰九畹。
胸中富甲兵，驰聚菁华苑。
文武康济才，孤忠尤蹇蹇。
入可运筹幄，出可临边阃。
自许何太廉，一麾江湖远。
我来陪隽游，方恨合并晚。
盍簪遽分袂，此情殊缱绻。
高牙奉亲行，天凉彩舆稳。
庐山横几案，道院庶嘉遁。
金弧夜腾光，三边兵未偃。
岂不念王室，罄此忠赤悃。
当馈屡兴欢，追锋必于反。
江梅小春时，斑衣照归衮。